དེ་ལྟར་ཡིན་ཡང་གནད་དོན་ཞིག་ལྷང་ལ་འབུད་དགོས་པ་ནི་ཤེས་ཡོན་པའི་སྡེ་སྟེ་ང་ཚོའི་ནང་བསྟན་རིན་པོ་ཆེའི་བང་མཛོད་དུ་མངལ་གནས་དང་སྐྱེས་མ་ཐག་པའི་བྱིས་པའི་སློབ་གསོའི་མཐུན་རྐྱེན་དང་བྱིས་པའི་སློབ་གསོའི་ཐད་ཀྱི་གཞུང་ལུགས་དེ་དག་གླེགས་བམ་དུ་བསྒྱུར་ནས་ཀུན་དགའ་ར་བའི་ནང་དུ་བཅུག་པ་དེ་རེད།དེ་ལ་ལེ་ཁག་ཅིག་དཀྲི་དགོས་ཏེ་དེའི་གནད་ཀྱང་སྔོན་གྱི་ཤེས་ཡོན་པའི་སྡེ་རབ་ཏུ་བྱུང་བ་ཡིན་པས་ཁྱིམ་གྱི་སློབ་གསོ་དང་བྱིས་པའི་སློབ་གསོ།དཔལ་འབྱོར་གྱི་སློབ་གསོ་དེ་རིགས་ལ་དོ་སྣང་མ་བྱས་པ་དེ་ཡིན་ན་བསྟན་པའི་སྦྱིན་བདག་བསྟན་པའི་དར་རྒུད་དང་འབྲལ་ཐབས་མེད་པའི་གནད་དེ་བསམ་ཐུབ་ན་བསྟན་པའི་སྦྱིན་བདག་གི་བུ་རབས་ཚ་རྒྱུད་ལ་འདང་བརྒྱག་དགོས་པ་མིན་ནམ།དེ་ལྟར་འདང་བརྒྱག་པ་ནི་བསྟན་པའི་སྦྱིན་བདག་གི་རྒྱུ་སྤུས་ཇེ་དག་ཏུ་གཏོང་བའི་ཆེད་དུ་མིན་ནམ།ངས་འདི་ལྟར་ཁོང་རྣམ་པ་ལ་སྐྱོན་འཛུགས་བྱེད་པ་ནི་རྣམ་པར་དགག་པ་ཞིག་བྱེད་པའི་ཆེད་དུ་མིན་པར་ཁོང་རྣམ་པའི་གདོན་འོས་པའི་ནུས་པ་དེ་གདོན་པའི་ཆེད་དུ་ཡིན།ནུས་པ་གང་ཞིག་གདོན་དགོས་པ་ཡིན་ནམ།ཁོང་ཚོའི་འོས་འགན་ནི་ནང་བསྟན་ནམ་སྲོལ་རྒྱུན་རིག་གནས་ཀྱི་བྱིས་པའི་སློབ་གསོའི་གཞུང་ལུགས་དག་གླེགས་བམ་ལས་གཉིད་དུ་མི་འཇུག་པར་གཅིག་བསྡུས་དང་འགྲེལ་བཤད་བཅས་ཀྱི་ཆེད་ལས་རིག་གཞུང་གི་ཚན་ཁག་ཏུ་བསྒྱུར་རྒྱུ་དེ་ཡིན་ན་དེ་ནི་གཞུང་ལུགས་ཐད་ནས་མཛུབ་སྟོན་བྱེད་པའི་ཤེས་ཡོན་ཅན་གྱི་སྡེའི་འོས་འགན་ཡིན་པའི་ཕྱིར་རོ།།